บลจ.ซีไอเอ็มบีปรับโครงสร้างรุกช่องทางขาย
บลจ.ซีไอเอ็มบีพรินซิเพิล บุกตลาด หวังเพิ่มยอดขายผ่านช่องทางอื่นเป็น 15% ปรับโครงสร้างบริหารใหม่
30 ม.ค. 2555

บลจ.ซีไอเอ็มบีพรินซิเพิล บุกตลาด หวังเพิ่มยอดขายผ่านช่องทางอื่นเป็น 15% ปรับโครงสร้างบริหารใหม่ 
นายเจิดพันธุ์ นิธยายน ผู้ช่วยกรรมการผู้จัดการ สายงานพัฒนาธุรกิจและการตลาด บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล กล่าวว่า ในปี 2555 บริษัทมีเป้าหมายที่จะเพิ่มสัดส่วนยอดขายกองทุนผ่านช่องทางอื่นให้เป็น 15% จากในปัจจุบันที่มีสัดส่วนเพียง 5% และยอดขายผ่านสาขาธนาคารซีไอเอ็มบี ไทย ถึง 95% 
หลังจากนี้ บลจ.ซีไอเอ็มบีพรินซิเพิล จะเน้นทำการตลาดอย่างสม่ำเสมอ เพื่อให้บริษัทอยู่ในกระแสการรับรู้ของประชาชนอย่างต่อเนื่อง 
ในปัจจุบันบริษัทมีการปรับโครงสร้างการบริหารงานใหม่ โดยแบ่งฝ่ายการตลาดที่ดูแลลูกค้าสถาบันและตัวแทนขายอย่างชัดเจน เพื่อที่จะได้ทำงานในด้านการตลาดเชิงรุกและเข้าถึงความต้องการของลูกค้าได้ดียิ่งขึ้น นอกจากนี้จะทำให้นักลงทุนได้มีโอกาสรู้จักและสัมผัสกับ บลจ.ซีไอเอ็มบีพรินซิเพิล มากขึ้นด้วย ขณะที่ฝ่ายการลงทุนดูแลในเรื่องของการลงทุนเพียงอย่างเดียว
สำหรับเป้าหมายการบริหารกองทุน นายเจิดพันธุ์ กล่าวว่า ไม่ได้มุ่งเน้นที่จะต้องมีผลตอบแทนในอันดับ 1 แต่จะเน้นการสร้างผลตอบแทนที่ดีสม่ำเสมอในระยะยาว โดยเชื่อว่าทีมการลงทุนจะสามารถสร้างผลตอบแทนขึ้นมาอยู่ในกลุ่มกองทุนที่ให้ผลตอบแทนดี 25% แรก 
“กองทุนที่เหมือนๆ กับ บลจ.อื่น บริษัทจะอาศัยบริการที่ดีและความสะดวกสบายในการเข้าถึงเครือข่ายสาขามาเพื่อใช้ในการแข่งขัน และจะออกกองทุนที่แปลกใหม่ โดยเฉพาะการนำกองทุนของบริษัทแม่ในต่างประเทศมานำเสนอกับนักลงทุนไทย” นายเจิดพันธุ์ กล่าว